Kaapstad tot Nairobi 2007: 07/19/07
Dag 28, Donderdag 19 Julie, Chitimba tot Senga Bay
Vandag ry ons tot by Senga Bay, waar ons by Cool Runnings vir twee dae gaan oorbly. Hierdie kamp kon ek glad nie op die Tracks4Africa kaarte kry nie. Ons vertrek vanaf Chitimba met 'n baie steil pad, wat al langs die berg uitkronkel. Hier van bo-af kon ons 'n baie mooi uitsig kry oor die Malawi meer en sou ons seker maar net so 'n uitsig gehad het vanaf Livingstonia Mission.
Uitsig oor die Malawi meer naby Chitimba, Malawi
Die pad draai weg van die meer af en loop deur die berge tot by Mzusu. Hier gooi ons diesel in en stop by 'n winkel op soek na brood, maar kon nie vars brood kry nie en koop toe maar 'n klomp bottels water. Anderkant Mzusu het die pad begin nouer raak en sak ons af in die rigting van die meer.
Net voor die Nkhata Bay afdraai is daar 'n klomp houtsneewerk stalletjies. Hier koop ons toe 'n klomp geskenke. Baie van die mense wou sommer kledingstukke ruil vir houtsneewerke en van hulle wou ook sommer in Suid-Afrikaanse Rand betaal word. Ons ry gou na Nkhata Bay om te gaan kyk hoe dit daar lyk.
Rubberboom plantasie naby Nkhata Bay, Malawi
Op die pad na Senga Bay ry ons 'n plantasie rubberbome binne, waar ons stop om van die rubberballe te koop. Net 'n entjie verder stop ons langs die pad, waar daar nie iemand was wat ons kan lastig val nie en eet middagete. Na ons aankope van vroeër was die pakplek in die voertuie nou maar min. Net voor Salima sien Poen hulle kinders staan met klein swart goedjies op stokke ingeryg. Hy stop om ondersoek in te stel en groot was sy verbasing toe hulle sien dit was 'n klomp muise wat gebraai was en soos vleis op 'n sosatie stokkie ingedruk was.
Muise soos sosaties op 'n stokkie
Nie een van ons het kans gesien om dit te eet nie, maar ons glo daar sal tog mense wees wat dit al geëet het. In Salima stop ons by 'n winkel en koop eiers vir die volgende dag se ontbyt.
Net voor Senga Bay sien ons nou die eerste rigtingaanwyser teen die pad wat die afstand na Cool Runnings aangedui het. Cool Runnings is net voor jy Senga Bay inkom, aan die regterkant van die pad, teen die Malawi meer. Om by die kampplek uit te kom, ry ons tussen 'n klomp modder baksteen huise op 'n poeierstofpad tot by die hek van Cool Runnings. Net soos by meeste van die ander kampplekke op die toer, skep die buitekant van die kampplek nie 'n goeie indruk nie. Binnekant is daar baie mooi groen grasperke met hoë koeltebome.
Cool Runnings kampplek, Senga Bay, Malawi
Daar is spoeltoilette en warmwater storte. Daar is ook elektrisiteit vir die yskaste. Die kampplek het ook sy eie restaurant, maar ons was van plan om ons eie kos te maak.